21.7.2023
SL
Uradni list Evropske unije
L 184/77
IZVEDBENI SKLEP KOMISIJE (EU) 2023/1521 z dne 19. julija 2023 o nekaterih začasnih posebnih ukrepih za obvladovanje bolezni v zvezi z okužbo z virusom vozličastega dermatitisa v nekaterih državah članicah (notificirano pod dokumentarno številko C(2023) 4811) (Besedilo velja za EGP)
EVROPSKA KOMISIJA JE –
ob upoštevanju Pogodbe o delovanju Evropske unije, ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“) (1) in zlasti člena 71(3), točka (a), Uredbe, ob upoštevanju naslednjega: (1)
Okužba z virusom vozličastega dermatitisa, ki jo povzroča virus vozličastega dermatitisa (LSDV), je vektorska bolezen goveda, ki povzroča znatne gospodarske izgube, zmanjša donos mleka ter povzroči hudo mršavost, trajne poškodbe kože z dlako, več sekundarnih zapletov in večmesečno kronično izčrpanost ter vodi v prepoved trgovanja.
Bolezen je endemična v Afriki in je vključena na seznam obvezno prijavljivih bolezni Svetovne organizacije za zdravje živali.
(2)
V Uniji se je okužba z virusom vozličastega dermatitisa prvič pojavila leta 2015 v Grčiji.
Leta 2016 se je hitro razširila v številne države jugovzhodne Evrope, vključno z Albanijo, Bolgarijo, Grčijo, Kosovom *, Severno Makedonijo, Črno goro in Srbijo.
V vseh prizadetih državah je bila učinkovito obvladana z množičnim cepljenjem goveda z živimi homolognimi cepivi, ki se dajejo vsako leto v skladu s specifikacijami.
Cepljenje sta poleg tega kot preventivni ukrep zaradi pojava bolezni v sosednjih državah uvedli tudi Hrvaška ter Bosna in Hercegovina, kjer okužba z virusom vozličastega dermatitisa ni bila ugotovljena.
(3)
V okviru Uredbe (EU) 2016/429 je bila sprejeta Izvedbena uredba Komisije (EU) 2021/1070 (2), ki določa začasne posebne ukrepe za obvladovanje okužbe z virusom vozličastega dermatitisa.
Navedena izvedbena uredba se je uporabljala do 21. aprila 2023.
(4)
V Izvedbeni uredbi (EU) 2021/1070 so zlasti določena območja držav članic, na katerih se izvaja cepljenje proti vozličastemu dermatitisu, ter posebna pravila za obvladovanje bolezni na posameznih območjih.
Ta območja so kategorizirana kot območje z omejitvami I, ki se nahaja zunaj območja s potrjenim izbruhom okužbe v virusom vozličastega dermatitisa, ali območje z omejitvami II, ki vključuje območje s potrjenim izbruhom okužbe v virusom vozličastega dermatitisa.
(5)
V Izvedbeni uredbi (EU) 2021/1070 so določene tudi omejitve glede premikov goveda in proizvodov iz goveda, zarodnega materiala in živalskih stranskih proizvodov z območja z omejitvami I oziroma II ter odstopanja od teh omejitev.
Poleg tega so v njej določena pravila glede obveznosti izvajalcev dejavnosti v zvezi z veterinarskimi spričevali za premike pošiljk goveda, zarodnega materiala in nepredelanih živalskih stranskih proizvodov iz goveda z območij z omejitvami I in II izven navedenih območij.
(1) UL L 84, 31.3.2016, str.
1. * To poimenovanje ne posega v stališča o statusu ter je v skladu z RVSZN 1244/1999 in mnenjem Meddržavnega sodišča o razglasitvi neodvisnosti Kosova.
(2) Izvedbena uredba Komisije (EU) 2021/1070 z dne 28. junija 2021 o določitvi začasnih posebnih ukrepov za obvladovanje v zvezi z okužbo z virusom vozličastega dermatitisa (UL L 230, 30.6.2021, str. 10).